Eredienste op 'n Sondag - www.bybelkennis.co.za
by Coen Slabber · Published 29/12/2016 · Updated 13/11/2016
Die week eis sy tol. Daarom is Sondae belangrik vir gelowiges. Ons het 'n veilige plek teen die gevare van die wêreld nodig. Soms kan ons onsself oortuig dat Sondae se byeenkomste net 'n roetine is – iets wat van Christene verwag word. Die chaos en besigwees van die week sê vir ons dat Sondae daar is om te slaap. Die korporatiewe byeenkomste van die gelowiges, daarenteen, sê dat ons ware rus in Jesus Christus is.
Sondae moet gebruik word om 'n Bybelse wêreldsiening in gelowiges te vestig. Dit moet op drie maniere bekelmtoon word.
Ons roep Christus se werk in herinnering
Tydens die erediens verklaar ons individueel en gesamentlik die werklikheid van die evangelie – ons roep Christus se werk vir ons in herinnering. Ons is mense van die verlede – ons kyk terug om vorentoe te kan kyk. Ons verklaar aan mekaar dat Christus ons deur sy dood gekoop het en ons verlossing verseker het deur sy opstanding. Ons verklaar midde in 'n wêreld vol slegte nuus dat daar inderdaad goeie nuus is. Deur Christus se werk in herinnering te roep, help ons gelowiges om te besef dat alles in hulle lewens van Christus afhang.
Ons onthou ons identiteit
In die week is die versoeking groot om ons identiteit in ons prestasies te vind. Ons moet gereeld daaraan herinner word dat ons in Christus is. Ons het 'n nuwe bestaan in Hom. Ons is saam met Hom gekruisig; ons het saam met Hom opgestaan. Ons verklaar nie net die evangelie nie, maar neem daaraan deel deur ons nuwe identiteit in Christus. Sondae onthou ons dat ons werklik in Christus is. Christus se werk vir ons in die verlede het sekere implikasies vir ons. As ons onthou wie ons is, kan ons weer op ons doel vir die huidige fokus.
Ons oefen vir die nuwe skepping
Na ons terug gekyk het na Christus se werk vir ons en as ons ons nuwe identiteit onthou, kyk ons vooruit na die nuwe skepping. In Christus is ons reeds deel van hierdie nuwe skepping maar die erediens is 'n oefening vir die finale voltooiing vir God se verlossingsplan. Ons oefen en leef die nuwe skeppingswerklikheid van God se koninkryk nou. Dit rig ons visie op die werklikheid van die toekoms.
Die eredienste op Sondae is noodsaaklik vir ons voortbestaan. Ons word aangemoedig om terug te kyk, ons oordink die huidige en ons verlang na die toekoms. Sondae is uniek. Sondae is God se dag